《明堂赋》
宋代·范仲淹

臣闻明堂者，天子布政之宫也。在国之阳，於巳之方。广大乎天地之象，高明乎日月之章。崇百王之大观，揭三宫之中央。昭壮丽於神州，宣英茂於皇猷。颁金玉之宏度，集人神之丕休。休故可祀先王以配上帝。坐天子而朝诸侯者也。

粤自苍牙开极，黄灵耀德，巢穴以革，栋宇以植。彻太古之弊，明大壮之则。风雨攸止，宫室斯美。将崇高乎富贵之位，统和乎天人之理。乃圣大造，明堂肇起。明以清其居，堂以高而视。壁廓焉而四达，殿岿焉而中峙。礼以洁而俭，必表之以茅；教以清而流，故环之以水。暨二帝之述焉，合五府而祭矣。

逮夫夏礼秩秩，奉以世室，商纪穆穆，制以重屋。神禹卑宫，阶以一尺之崇；成汤受命，革以三尺之盛。赫赫周堂，制度景彰。七筵兮南北之广，九筵兮西东之长。堂并包於五室，室辨正於五方。左青阳而右总章，面明堂而背北堂。耽然太室，严乎中黄。都徽名之在南，取盛德之向阳。或谓厥堂惟一，厥室惟九。辟阖其三十六户，疏达兮七十二牖。亦规上而天覆，复矩下而坤厚。近郊之宫，广而能受，通天之宇，高而弗偶。八方象其幅员，九陛参其前后。桓桓焉听政之庙，应辰而周彰；趪趪焉承天之柱，列宿而相望。环林兮葱葱，圆海兮泱泱。既方舟而经梁，复素饰其回墙。陈位序以有严，议法象而必臧。示邦域之景铄，期人神之乐康。左有辟雍，天子学宫。坟籍浩以明备，文物森其会同。奉三寿以勗天下之孝，设三乏以劝诸侯之风。右有灵台，庶民子来。若经始於神明，乃占候於昭回。天之道也，惟默默以有象；圣之心也，盖惕惕而无灾，此三雍之大者。故百世以钦哉。

若夫约周之礼，禀夏之正，天子升青阳之位，体大德之生，彼相协谋，有司奉行。庆赐必均，历象必明。布农事於准直，习舞德於和平。止伯益之伐木，禁蚩尤之称兵。惟仓廪兮赈天之穷，惟币帛兮礼邦之英。无隐不彰，无潜不亨。蒙荡荡之至仁，浸灏灏之醇精。此明堂之春也，万物为之荣。

又若炎以继天，曦以永日。始於仲吕之管，复於清宫之律。天子乃登诸明堂，暨夫太室。命盛乐以象德，致大雩以祈实。升高明而有豫，定心气而无逸。静百官之事，驱五谷之疾。无索於关，无难於门。止北伐之威，以助养於生生。导南风之和，以饰喜於元元。此明堂之夏也。万物为之繁。

尔乃象正火位，德王金行，羽渐干於以南向，谷万斯而西成。天子乃居总章之奥，奏清商之声。图有功而专任，诘不义而徂征。修法制以谨收藏之令，养衰老以恻摇落之情。同我度量，平予权衡。人社以崇，厚兆民报本之志；神仓以秘，示万邦致孝之诚。此明堂之秋也，天下为之清。

及夫虫介时分，虎威夕永。诗人发其凉之咏，日官宾可爱之景。天子乃北堂以居，南面而省。锡饮蒸之庆，从祀寒之请。於是戒门闾，备边境。劳三农於休息，警百辟於恭靖。关市必易，宫室必整。无用之器斯彻，无事之官必省。饬国典以俟来岁之宜，讲武经以肃万邦之屏。此明堂之冬也。天下为之静，斯乃顺其时。与物咸宜，适其变，使民不倦者也。

稽夫宗祀之文，大享之辰。上仪乎皇皇，盛节兮彬彬。比於郊也，我则取文之胜；方其庙也，我则取质之纯。损益其礼，尊严其亲。五天之座，赫赫以陈；五常之席，奕奕而伦。惟太室之位，乃上帝之神。作配者先王，从祀者五臣。樽斝离离，玉币莘莘。牲牢之举既遵於夏后，蔬果之荐复本於周人。礼无不当 ，诚无不臻。圣人於是出斋宫而肃肃，被法服而循循。酌一献以从质，躬百拜以表寅。司仪实相，乐正攸宾。进俎豆之吉蠲，罗簨簴之轮囷。六乐咸在，统美乎列皇，八风相汤，同和乎大钧。下舞上歌，蹈德咏仁。非常之祭，骏及者万国；莫大之孝。蚁怀者兆民，於是神醉其德，人乐而极。太史书於策，大夫颂於国。颂曰：明堂崇之，明王祀之。礼以成之，乐以歌之。光天之下，教以化之。

若夫元朔会同，群后对越。穆穆乎舜门之辟，晰晰乎宣燎之发。帝时待旦而久，求衣以先，纡黄组，冠通天，建日月，服乾坤，佩干将，升昆仑。进山岳之圭，当云龙之轩。正圣人之大宝，示天下之有尊。巍巍焉负扆而立，济济焉辨色而入。太常正其等衰，九宾序其名级。中阶之前，三公屹然；应门之外，九采察焉。阼阶之东，诸侯以同；西阶之西，诸伯以齐。门东北面者子之位，门西东上者男之次。东门之外，则有乐浪、蟠木九夷之国，西面而北上。西门之外，则有蒙汜、大秦六戎之属。南上而东向。南门之外，则有朱垠、越裳八蛮之族，唯北是望。北门之外，则有荤粥、幽陵五狄之种，唯东是尚。於是兟兟旅进，锵锵肆觐。向明者盖取诸《离》，观光者受之以《晋》。君臣之位定，礼乐之道振。雅韶以奏，文铎以徇。皆望云而就日，必歌尧而颂舜。上和而下乐，金声而玉润。况乎晨光赫曦，天颜弗违。冕绂兮霞集，玉帛兮川归。盛乎王庭之声明，焕乎天象之光辉。若北辰之会众星，咸粲粲而在共；如太阳之临多露，普湛湛而将晞。莫不君三揖於上，臣载拜於下。行典礼，扬风雅，访隽良，议穷寡，人曷幽而覆盆，贤曷恻而遗野。於以盛名器，於以休宗社。 署圣法於圆阙 ，驰神教於方夏。皇哉耀今昔之荣观，至哉敷亿兆之纯嘏。故曰：揖让而治天下者，明堂之谓也。

惜乎三代以还，智者间间，诸儒靡协，议者喋喋，而皆胶其增损，忘礼乐之大本；泥於广狭，废皇王之大业。使朝廷茫然有逾远之叹，惘然有中辍之议。殊不知五帝非沿乐而兴，三王岂袭礼而至。为明堂之道，不必尚其奥，行明堂之义，不必尽其制。适道者与权，忘象者得意。大乐同天地之和，岂匏竹而已矣；大礼同天地之节，岂豆之云尔。自汉魏之下，暨隋唐之际，堂或三五之上，道非三五之世。盖不取其厚而取其薄，不得其大而得其细。享配之文或然未分，政教之烈，斯焉弗闻。是则帝道不施，胡取乎总期，皇德不隆，胡取乎合宫？

故夫明堂之设也，天子居之，日慎日思。思之何也？万微存乎消息。敬之何也，兆灵系之安危。繇是惟克念以作圣，思尧舜之齐名。惧巍巍之弗逮，迺孜孜於鸡鸣。唯至平之休代，思阜财於吾民。惧四维之有艰，尚疮痍而百辛。故圣人之宝俭，弗下剥而上侈。思寡费而薄索，民庶几於格耻。惟下武之太宁，亦省躬於干戈。取诸豫於四方，慨风云以长歌。惟知人其古难，思济济乎贤者。盖举一於皋陶，迺连茹於天下。惟好生之至德，思与物而为春，惧幽陋之靡及。常咨命於仁人。惟及人之一德。始若晦而弥彰，故三五之君子，腾茂实而无疆。惟皇极之大范，思天下而与平。惧万物之或差，时我心於权衡。然后见天下齐於无体，和於无声，庞眉而寿，吾何仁之有；含哺而嬉，吾何力之为。但渊渊绵绵，无反无偏。浸淳泽以咸若，乐鸿化於自然。此明堂之道也。盖无德而称焉。

我国家凝粹百灵 ，荐馨三极。东升烟於岱首，西展琮於汾侧。未正天神之府，以让皇人之德。祖考来格。俟配天之仪。诸侯入朝，思助祭之职。岂上圣之谦而愚臣之惑也。臣请考列辟之明术，塞处士之横仪。约其制，复其位，俭不为其陋，奢不为其肆。斟酌乎三王，拟议乎简易。展宗祀之礼，正朝会之义。广明堂之妙道，极真人之能事。以至圣子神孙，亿千万期，登於斯，念於斯，受天之禧，与天下宜而已乎。

作者简介：范仲淹（989年10月1日－1052年6月19日），字希文。祖籍邠州，后移居苏州吴县。北宋初年政治家、文学家。范仲淹幼年丧父，母亲改嫁长山朱氏，遂更名朱说。大中祥符八年（1015年），范仲淹苦读及第，授广德军司理参军。后历任兴化县令、秘阁校理、陈州通判、苏州知州等职，因秉公直言而屡遭贬斥。皇祐四年（1052年），改知颍州，在扶疾上任的途中逝世，年六十四。累赠太师、中书令兼尚书令、楚国公，谥号“文正”，世称范文正公。